Title: ประกาศกระทรวงการคลัง เรื่อง การยกเว้นอากรสำหรับของที่มีถิ่นกำเนิดจากประเทศพัฒนาน้อยที่สุด

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรสำหรับของที่มีถิ่นกำเนิดจากประเทศพัฒนาน้อยที่สุด[๑]

เพื่อปฏิบัติตามโครงการให้สิทธิพิเศษแก่ประเทศพัฒนาน้อยที่สุด
(Least Developed Countries : LDCs) โดยการยกเลิกภาษีนำเข้าและโควตา (Duty Free Quota Free : DFQF) ตามที่ประเทศไทยได้ประกาศในการประชุมรัฐมนตรีองค์การการค้าโลก
(WTO) สมัยสามัญ ครั้งที่ ๙ ณ เมืองบาหลี ประเทศอินโดนีเซีย
เมื่อวันที่ ๔ ธันวาคม ๒๕๕๖ อาศัยอำนาจตามความในมาตรา ๑๒
แห่งพระราชกำหนดพิกัดอัตราศุลกากร พ.ศ. ๒๕๓๐
รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ ๑  ให้ยกเลิกประกาศกระทรวงการคลัง
เรื่อง การยกเว้นอากรสำหรับของที่มีถิ่นกำเนิดจากประเทศพัฒนาน้อยที่สุด ลงวันที่ ๓๐
มีนาคม พ.ศ. ๒๕๕๘

ข้อ
๒  ให้ยกเว้นอากรสำหรับของในภาค ๒
แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๖) พ.ศ. ๒๕๕๙
ที่มีถิ่นกำเนิดจากประเทศพัฒนาน้อยที่สุด ตามบัญชีท้ายประกาศนี้ 
รายชื่อประเทศพัฒนาน้อยที่สุดตามวรรคหนึ่ง
ให้เป็นไปตามที่องค์การสหประชาชาติ (United Nations)
กำหนด

ข้อ
๓  การยกเว้นอากรตามข้อ ๒
ให้เป็นไปตามหลักเกณฑ์และเงื่อนไข ดังต่อไปนี้
(๑)
ของที่ได้รับการยกเว้นอากรต้องเป็นของที่ผ่านเกณฑ์การได้ถิ่นกำเนิดสินค้าและปฏิบัติตามข้อกำหนดการส่งมอบ
ตามกฎว่าด้วยถิ่นกำเนิดสินค้าสำหรับโครงการให้สิทธิพิเศษแก่ประเทศพัฒนาน้อยที่สุดโดยการยกเลิกภาษีนำเข้าและโควตา
(๒)
ให้ผู้นำของเข้าแสดงหนังสือรับรองถิ่นกำเนิดสินค้าที่ออกตามกฎว่าด้วยถิ่นกำเนิดสินค้าสำหรับโครงการให้สิทธิพิเศษแก่ประเทศพัฒนาน้อยที่สุดโดยการยกเลิกภาษีนำเข้าและโควตาก่อนนำของออกจากอารักขาของศุลกากร
ในกรณีที่ผู้นำของเข้าไม่สามารถแสดงหนังสือรับรองถิ่นกำเนิดสินค้าก่อนนำของออกจากอารักขาของศุลกากร
หากผู้นำของเข้าประสงค์จะขอใช้สิทธิพิเศษทางภาษีศุลกากรในการขอยกเว้นอากรหรือลดอัตราอากรศุลกากร
ให้ผู้นำของเข้าชำระค่าภาษีอากรในอัตราปกติไปก่อนและแจ้งความจำนงว่าประสงค์จะขอคืนค่าอากรในภายหลัง
(๓)
ของหรือประเทศที่ได้รับการยกเว้นอากร
ต้องไม่เป็นของหรือประเทศที่รัฐมนตรีว่าการกระทรวงการคลังประกาศกำหนดมิให้ได้รับการยกเว้นอากรอันเนื่องมาจากคณะกรรมการป้องกันผลกระทบอันเนื่องจาก
การให้สิทธิพิเศษแก่ประเทศพัฒนาน้อยที่สุดโดยการยกเลิกภาษีนำเข้าและโควตา มีมติให้ระงับการให้สิทธิพิเศษ

ข้อ
๔  ผู้นำของเข้าต้องปฏิบัติตามระเบียบพิธีการที่กรมศุลกากรกำหนด

ข้อ
๕  ประกาศนี้ให้ใช้บังคับตั้งแต่วันที่ ๑
มกราคม พ.ศ. ๒๕๖๐ จนถึงวันที่ ๓๑ ธันวาคม พ.ศ. ๒๕๖๓

ประกาศ ณ วันที่ ๓๐
ธันวาคม พ.ศ. ๒๕๕๙
วิสุทธิ์  ศรีสุพรรณ
รัฐมนตรีช่วยว่าการ

[เอกสารแนบท้าย]

๑. บัญชีท้ายประกาศกระทรวงการคลัง เรื่อง
การยกเว้นอากรสำหรับของที่มีถิ่นกำเนิดจากประเทศพัฒนาน้อยที่สุด
ลงวันที่ ๓๐ ธันวาคม พ.ศ. ๒๕๕๙ ภาค ๒ พิกัดอัตราศุลกากรขาเข้า

(ดูข้อมูลจากภาพกฎหมาย)

ชนิกา/ปริยานุช/จัดทำ
๙ มกราคม ๒๕๖๐

ปริญสินีย์/ตรวจ
๓๑ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๓๑๖ ง/หน้า ๖๔/๓๐ ธันวาคม ๒๕๕๙